སྨོན་ལམ་ཡིད་བཞིན་ནོར་བུ

སྨོན་ལམ་ཡིད་བཞིན་ནོར་བུ།

བྱང་ཆུབ་སེམས་དཔའི་སྤྱོད་དབང་གི༔ དཀྱིལ་འཁོར་བྱ་བ་རྫོགས་པ་དང་༔ བཤགས་པ་བྱ་ཞིང་སྨོན་ལམ་གདབ༔ ཐམས་ཅད་གུས་པས་ཐལ་མོ་སྦྱར༔ 


ན་མོ༔ ཕྱོགས་བཅུ་དུས་གསུམ་སངས་རྒྱས་དང་༔ བདེ་གཤེགས་རིགས་ལྔ་བྱང་ཆུབ་སེམས་དཔའ་དང་༔ གསང་སྔགས་རིག་སྔགས་ལྷ་ཚོགས་ཐམས་ཅད་རྣམས༔ བདག་དང་ཡོན་བདག་རྣམས་ལ་དགོངས་སུ་གསོལ༔ 

བདེ་བར་གཤེགས་པ་ཁྱེད་ཀྱི་སྤྱན་སྔ་རུ༔ བདག་གིས་མི་དགེའི་སྡིག་པ་བགྱིས་པ་རྣམས༔ ཐམས་ཅད་མ་ལུས་སོ་སོར་བཤགས་པར་བགྱི༔ ལེ་ལོ་བག་མེད་དབང་དུ་གྱུར་པ་ཡིས༔ ཚོར་དང་མ་ཚོར་མ་རིག་མུན་པས་བསྒྲིབས༔ རྩ་བ་ཡན་ལག་དམ་ཚིག་ཉམས་པ་རྣམས༔ ཐམས་ཅད་མ་ལུས་སོ་སོར་བཤགས་པར་བགྱི༔ ཡི་དམ་ལྷ་ཡི་ཏིང་འཛིན་སྒོམ་པའི་ཚེ༔ སྣང་སྟོང་འཇའ་ཚོན་ལྟ་བུར་མ་བསྒོམས་པར༔ རང་རྒྱུད་དངོས་པོར་བསྒོམས་པ་མཐོལ་ལོ་བཤགས༔ བྱང་ཆུབ་སེམས་དཔའི་སྡོམ་པ་སེམས་བསྐྱེད་དང་༔ ཉན་ཐོས་བསླབ་པ་ཉམས་པ་མཐོལ་ལོ་བཤགས༔ ཐེག་ཆེན་ཆོས་ལ་སྐུར་པ་བཏབ་པ་དང་༔ ཕ་དང་མ་ལ་ངན་ཚིག་སྨྲས་པ་དང་༔ ཆོས་ཀྱི་གྲོགས་ལ་འགྲན་ཞིང་བརྒལ་བ་དང་༔ ཚེ་རབས་ཐོག་མེད་དུས་ནས་བསགས་པ་ཡི༔ མི་དགེ་བཅུ་དང་མཚམས་མེད་ལྔ་ཡི་ལས༔ བགྱིས་དང་བགྱིད་དུ་སྩལ་དང་ཡི་རང་བགྱིས༔ དེ་དག་མ་ལུས་ཐམས་ཅད་སོ་སོར་བཤགས༔ བདག་གིས་དང་པོར་སེམས་བསྐྱེད་རྒྱ་ཆེན་བགྱིས༔ ལེ་ལོ་ཤེས་རབ་དམན་པས་དེ་ལས་ཉམས༔ སེམས་བསྐྱེད་དམ་བཅའ་ཉམས་པ་མཐོལ་ལོ་བཤགས༔ བདག་དང་སེམས་ཅན་མ་ལུས་ཐམས་ཅད་ཀྱིས༔ བསྐལ་པ་ཆེན་པོའི་གོང་ནས་ད་ལྟའི་བར༔ དངོས་པོར་འཛིན་པའི་ལས་ལ་ཞེན་པ་ཡིས༔ དུག་ལྔའི་དབང་གྱུར་སྡོམ་པ་ཉམས་པ་དང༔ དམ་པའི་ཆོས་ལ་སྐུར་བ་བཏབ་པ་རྣམས༔ ཐར་པའི་གེགས་སུ་གྱུར་པ་མཐོལ་ལོ་བཤགས༔ ཕྱོགས་བཅུ་དུས་གསུམ་བདེ་བར་གཤེགས་པ་རྣམས༔ འཇིག་རྟེན་ཁམས་འདིར་རྟག་པར་བཞུགས་ནས་ཀྱང་༔ མྱ་ངན་མི་འདའ་འགྲོ་དྲུག་ཐུགས་རྗེས་གཟིགས༔ ཐེག་ཆེན་ཆོས་ཀྱི་འཁོར་ལོ་བསྐོར་དུ་གསོལ༔ 

བདག་གིས་བྱང་ཆུབ་མཆོག་ཏུ་སེམས་བསྐྱེད་དེ༔ བདེ་བར་གཤེགས་པ་ཁྱེད་ཀྱི་གདུང་གསོབ་ཅིང་༔ སེམས་ཅན་བདེ་བའི་དོན་ཆེན་བསྒྲུབ་པའི་ཕྱིར༔ བླ་མེད་བྱང་ཆུབ་མཆོག་ཏུ་སེམས་བསྐྱེད་དོ༔ བདག་གིས་སེམས་བསྐྱེད་རྒྱ་ཆེན་བགྱིས་པ་ཡིས༔ ཁམས་གསུམ་སེམས་ཅན་མ་ལུས་ཐམས་ཅད་ཀུན༔ མི་ཁོམ་སྡུག་བསྔལ་བརྒྱད་དང་ངན་སོང་གསུམ༔ དེ་ལས་ཐར་ནས་བྱང་ཆུབ་ཐོབ་པར་ཤོག༔ དཀོན་མཆོག་གསུམ་དང་ནམ་ཡང་མི་འབྲལ་ཞིང་༔ ཚེ་རབས་ཀུན་ཏུ་དགེ་བཅུ་སྤྱོད་པ་དང་༔ འགྲོ་བ་དྲུག་ལ་རྒྱུན་དུ་སྙིང་རྗེས་བལྟ༔ གཞན་དོན་ཕུན་སུམ་ཚོགས་པ་སྤྱོད་པར་ཤོག༔

བདག་དང་དད་ལྡན་གནས་འདིར་ཚོགས་པ་རྣམས༔ ཚེ་རིང་ནད་མེད་ལོངས་སྤྱོད་རྒྱས་པ་དང་༔ མི་མཐུན་གནོད་པའི་རྐྱེན་རྣམས་ཞི་བ་དང་༔ བདག་གཞན་ཕུན་སུམ་ཚོགས་པ་སྤྱོད་པར་ཤོག༔ ཤེས་རབ་སྤོབས་པ་དྲན་པ་ཏིང་འཛིན་ནི༔ བྱང་ཆུབ་སེམས་ལ་མི་བརྗེད་གཟུངས་ཐོབ་ནས༔ ས་དང་ཕ་རོལ་ཕྱིན་པའི་ལམ་བགྲོད་དེ༔ བླ་མེད་བྱང་ཆུབ་མྱུར་དུ་ཐོབ་པར་ཤོག༔

བདག་འདྲ་ཆེ་གེ་མོ་ཞེས་བགྱི་བ་ཡིས༔ དུས་འདི་ནས་བཟུང་བསྐལ་པ་དཔག་མེད་དུ༔ སེམས་བསྐྱེད་རྒྱ་ཆེན་བགྱིད་པར་དམ་བཅའོ༔ དཀོན་མཆོག་གསུམ་གྱིས་བདག་གི་གྲོགས་མཛོད་ཅིག༔ 

ཚེ་རབས་འདི་དང་བསྐལ་པ་དཔག་མེད་ཀྱི༔ བདག་གི་ཕ་དང་མ་དང་བྲན་ཁོལ་དང༔ བུ་དང་བུ་མོ་མཛའ་བའི་གྲོགས་ལ་སོགས༔ ཐམས་ཅད་ངན་སོང་གསུམ་གྱི་གནས་ན་འཁོར༔ དེ་ཕྱིར་བདག་གིས་འགྲོ་དྲུག་སེམས་ཅན་རྣམས༔ ཉེ་རིང་བྱས་ན་སྤང་བླང་ཇི་ལྟར་བྱེད༔ འགྲོ་བ་དྲུག་གི་གནས་འདི་མ་སྟོངས་པར༔ བདག་གི་སེམས་བསྐྱེད་ཉམས་པར་མ་གྱུར་ཅིག༔ 

བདག་ནི་དུས་འདིར་ནུས་པ་མཆོག་ཐོབ་ནས༔ རིགས་དྲུག་སེམས་ཅན་མ་ལུས་ཐམས་ཅད་ཀྱི༔ ལས་དང་ལས་ཀྱི་རྣམ་སྨིན་འཇོམས་པར་ཤོག༔ བདག་ནི་ཡིད་བཞིན་ནོར་བུ་ལྟར་གྱུར་ཏེ༔ ཡིད་ལ་ཅི་བསམ་མ་ལུས་འགྲུབ་པར་ཤོག༔ དམྱལ་བ་ཡི་དྭགས་བྱོལ་སོང་ངན་སོང་གསུམ༔  བདག་གིས་སྙིང་རྗེའི་ཡུལ་དུ་དྲན་པ་ཡིས༔ ཚ་གྲང་བཀྲེས་སྐོམ་གཏི་མུག་ལས་ངན་བྱང་༔ བདག་གི་འཁོར་དང་གདུལ་བྱར་སྐྱེ་བར་ཤོག༔ ལྷ་དང་ལྷ་མིན་མི་ཡི་རིགས་རྣམས་ཀུན༔ བདག་གིས་ཡིད་ཀྱི་ཡུལ་དུ་དྲན་པ་ཡིས༔ ཆགས་སྡང་འཐབ་རྩོད་ལེ་ལོའི་སྡུག་བསྔལ་བྱང་༔ ཐམས་ཅད་བྱང་ཆུབ་སེམས་དང་ལྡན་པར་ཤོག༔ བདག་གི་དགྲ་བགེགས་རྣམས་ཀྱིས་བདག་མཐོང་ན༔ ཞེ་སྡང་གནོད་སེམས་སྙིང་རྗེའི་སེམས་སུ་བསྒྱུར༔ བདག་གི་གཉེན་དང་འཁོར་གྱིས་བདག་མཐོང་ན༔ འཁོར་བ་སྤོང་བའི་བློ་དང་ལྡན་པར་ཤོག༔ ཆེ་བཙན་རྒྱལ་པོ་རྣམས་ཀྱིས་བདག་མཐོང་ན༔ ཁེངས་དྲེགས་རྔམ་སེམས་ཐུལ་ནས་ཆོས་སྤྱོད་ཤོག༔ གཞན་ཡང་ནད་དང་སྡུག་བསྔལ་དྲག་པོས་གཟིར༔ འཆི་ཁ་དང་ནི་བར་དོའི་སེམས་ཅན་གྱིས༔ བདག་ཉིད་མཐོང་བ་དང་ནི་དྲན་པ་ཡིས༔ རང་རང་ལས་ཀྱི་སྡུག་བསྔལ་ཞི་བར་ཤོག༔ སེམས་ཅན་དབུལ་ཕོངས་བཀྲེས་སྐོམ་ཉེན་པ་རྣམས༔ བདག་ཉིད་མཐོང་ངམ་དྲན་པས་འབྱོར་པ་རྒྱས༔ ལོངས་སྤྱོད་ཕུན་སུན་ཚོགས་པ་ཐོབ་པར་ཤོག༔ སེམས་ཅན་གཤེད་མའི་ལག་ཏུ་བཟུང་བ་ཡི༔ མི་དང་དུད་འགྲོ་སེམས་ཅན་ཐམས་ཅད་ཀྱི༔ ཚེ་སྲོག་བདག་གིས་བསླུ་ཞིང་སྐྱོབ་པར་ཤོག༔ སྐྱེ་བོ་སྡིག་ཅན་རྣམས་ཀྱིས་བདག་མཐོང་ན༔ ཞེ་སྡང་རྔམ་སེམས་ལོག་པའི་སེམས་ཞི་ནས༔ ཞི་དུལ་སྙིང་རྗེའི་སེམས་དང་ལྡན་པར་ཤོག༔ བུད་མེད་སྐྱེ་དམན་རྣམས་ཀྱིས་བདག་མཐོང་ན༔ འདོད་ཆགས་ཞེན་པའི་བསམ་པ་དག་གྱུར་ནས༔ དྲན་རིག་བདེ་བ་ཆེན་པོ་རྟོགས་པར་ཤོག༔ རབ་བྱུང་བཙུན་པ་རྣམས་ཀྱིས་བདག་མཐོང་ན༔ ཚུལ་ཁྲིམས་སྡོམ་པ་གཙང་ཞིང་ལྡན་པ་དང་༔ ཕ་རོལ་ཕྱིན་པ་དྲུག་ལ་སྤྱོད་པར་ཤོག༔ གསང་སྔགས་རྣལ་འབྱོར་རྣམས་ཀྱིས་བདག་མཐོང་ན༔ དམ་ཚིག་ཉམས་ཆག་ཐམས་ཅད་སྐོང་གྱུར་ནས༔ བདག་གཞན་གཉིས་སུ་མེད་པའི་དོན་རྟོགས་ཤོག༔ བླ་མེད་རྣལ་འབྱོར་སྒྲུབ་པས་བདག་མཐོང་ན༔ སྣང་སྲིད་འཁོར་འདས་སེམས་སུ་ཐག་ཆོད་ནས༔ མ་བཅོས་རང་བྱུང་ཡེ་ཤེས་དོན་རྟོགས་ཤོག༔ 

སྲིད་པའི་རྩེ་ནས་དམྱལ་བའི་གནས་ཡན་ཆད༔ ཚངས་པའི་ལྷ་དང་འཇག་མའི་སྲིན་བུའི་བར༔ རིགས་དྲུག་སེམས་ཅན་གཟུགས་ལྡན་གཟུགས་མེད་ཀུན༔ བདག་ཉིད་མཐོང་དང་ཐོས་དང་རེག་པ་དང་༔ བདག་གིས་བསམ་པ་ཙམ་གྱིས་སྒྲིབ་པ་སྦྱངས༔ ཐམས་ཅད་བདག་གི་ཆོས་ལ་སྤྱོད་པར་ཤོག༔ བདག་ནི་རང་བྱུང་ཡེ་ཤེས་ཆེན་པོ་སྟེ༔ ཉོན་མོངས་དུག་ལྔ་ཡེ་ཤེས་ལྔ་རུ་ཤེས༔ འདོད་ཆགས་བདེ་བ་ཆེན་པོའི་ངོ་བོར་ཤར༔ གཉིས་སུ་མེད་པར་ཚིམ་པར་སྦྱར་བ་ཡིས༔ སོ་སོར་རྟོག་པའི་ཡེ་ཤེས་ཐོབ་པར་ཤོག༔ ཞེ་སྡང་བྱམས་པ་ཆེན་པོའི་ངོ་བོར་ཤར༔ བསད་བཅད་ཚར་གཅོད་དྲག་པོས་བསྒྲལ་བ་ཡིས༔ སྟོང་པ་ཉིད་ཀྱི་ཡེ་ཤེས་ཐོབ་པར་ཤོག༔ ང་རྒྱལ་འགྲོ་བ་དབང་བསྡུས་དངོས་སུ་ཤར༔ དྲག་པོ་ཟིལ་གནོན་འགག་མེད་སྒྲ་བསྒྲགས་པས༔ མཉམ་པ་ཉིད་ཀྱི་ཡེ་ཤེས་ཐོབ་པར་ཤོག༔ གཏི་མུག་ཞི་བ་ཆེན་པོའི་ངོ་བོར་ཤར༔ མ་བཅོས་རང་གསལ་ཆེན་པོའི་མདངས་ཤར་ནས༔ མེ་ལོང་ལྟ་བུའི་ཡེ་ཤེས་ཐོབ་པར་ཤོག༔ ཕྲག་དོག་ཕྲིན་ལས་ལམ་གྱི་གྲོགས་སུ་ཤར༔ དམིགས་བྱ་ཡུལ་གྱི་བསམ་པའི་དོན་གྲུབ་ནས༔ བྱ་བ་གྲུབ་པའི་ཡེ་ཤེས་ཐོབ་པར་ཤོག༔ 

ཨེ་མ་ཧོ་ལྔ་བརྒྱ་སྙིགས་མའི་དུས༔ ལས་ཅན་སྦས་པའི་རྣལ་འབྱོར་པ༔ ང་ཡི་གཏེར་དང་འཕྲད་པར་འགྱུར༔ དུས་གསུམ་བདེ་གཤེགས་དཔང་དུ་བཙུག༔ གུ་རུ་སེམས་དཔའི་ཆ་ལུགས་ཅན༔ གིང་དང་མཁའ་འགྲོ་མང་པོས་བསྐོར༔ ལས་རྣམས་གང་བྱེད་གྲོགས་སུ་བསམ༔ སྨོན་ལམ་རྣམ་དག་འདི་བཏབ་ན༔ འགྲོ་དོན་རྒྱ་ཆེན་འགྲུབ་པར་འགྱུར༔ ཞེས་གསུངས་སོ༔ ཆོས་ཀྱི་འཁོར་ལོ་གསུམ་པའོ༔ 

དེའི་དུས་སུ་བོད་ཀྱི་རྗེ་འབངས་བསམ་པའི་དོན་གྲུབ་ནས༔ ལྷ་སྲས་མུ་ཁྲི་བཙན་པོས་དཀར་ཆག་ཡི་གེར་བཀོད་ནས་བསེ་སྒྲོམ་སྨུག་པོར་སྦས་སོ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་ལྷོ་གསེར་མཛོད་སེར་པོ་ནས་སྤྱན་དྲངས་པའོ༔ ས་མ་ཡཱ་རྒྱ་རྒྱ་རྒྱ༔